Uitspraak voorbehou in saak tussen De Lille en DAPatricia de Lille (Foto: Phando Jikelo/African News Agency/ANA) Uitspraak is Dinsdag in die hooggeregshof in Kaapstad voorbehou in die saak tussen burgemeester Patricia de Lille en die Demokratiese Alliansie. De Lille se prokureurs voer aan die outomatiese kansellasie van haar lidmaatskap as ŉ lid van die DA, wat daartoe sou lei dat sy haar amp as burgemeester sou verbeur, was onregverdig en die klousule wat die party gebruik het, was onwettig en dit moet dus tersyde gestel word. Die DA voer aan hy het ŉ reg om sy eie reëls te maak, en hou vol dat De Lille in die openbaar tydens ŉ radio-onderhoud in April gesê het sy sal slegs bedank wanneer haar naam in ere herstel is, en dat dit klaarblyklik beteken sy is nie lojaal aan die party nie. Die DA het dissiplinêre stappe teen haar laat vaar in verband met beweerde wangedrag nadat hulle die klousule in werking laat tree het om haar lidmaatskap te beëindig.